Міністэрства абароны Рэспублікі Беларусь

**Міністэ́рства абаро́ны Рэспу́блікі Белару́сь** (***Міністэрства абароны Беларусі***) — ведамства ўраду Беларусі, упаўнаважанае кіраваць узброенымі сіламі. Міністар абароны ды ягоныя намесьнікі прызначаюцца й здымаюцца з пасадаў прэзыдэнтам. Міністар уваходзіць у склад Савету бясьпекі. З 20 студзеня 2020 году пасаду міністра займае Віктар Хрэнін.

Склад калегіі міністэрства з удзелам міністра, ягоных 4 намесьнікаў, дзяржаўнага сакратара Савет бясьпекі Рэспублікі Беларусь ды загадчыкаў відамі ўзброеных сілаў таксама ўхваляецца прэзыдэнтам. Пасяджэньні калегіі праводзяцца прынамсі раз у два месяцы ды зьяўляюцца правамоцнымі пры наяўнасьці паловы чальцоў. Рашэньні ўхваляюцца кваліфікаванаю большасьцю галасоў прысутных.

З 2022 году Міністэрства абароны Рэспублікі Беларусь знаходзіцца пад санкцыямі Эўразьвязу, ЗША, Швайцарыі, Украіны ды Японіі, з 2023 года – Канады.

## Будова
Цэнтральны апарат складаецца з 5 галоўных управаў, 2 управаў, аднаго дэпартамэнту, агенцтва й Генэральнага штаба.

## Задачы
# падрыхтоўка ваеннае дактрыны;
# удзел у парадкаваньні абароны;
# наладжаньне ўзаемінаў ды ўзгадненьня дзейнасьці ўстановаў у галіне абароны;
# удзел у наладжаньні падрыхтоўкі гаспадаркі дзяржавы да ваеннага часу;
# наладжаньне ўжыцьця ўзброеных сілаў паводле заканадаўства;
# падтрымка баегатоўнасьці ды баяздольнасьці ўзброеных сілаў на ўзроўні, што забясьпечвае ў мірны час стратэгічнае стрымваньне ды прадухіленьне ваенных пагрозаў, а ў ваенны — узброеную абарону дзяржавы, адбіцьцё нападу ды нанясеньне паразы праціўніку;
# наладжаньне кіраваньня дзейнасьцю ўзброеных сілаў ды падрыхтоўкі ўстановаў загадваньня імі;
# наладжаньне забесьпячэньня ўзброеных сілаў;
# спрыяньне пашырэньню пашаны да вайсковай службы;
# ажыцьцяўленьне ідэалягічнага ўзьдзеяньня ва ўзброеных сілах;
# наладжаньне ваеннай адукацыі;
# правядзеньне дасьледаваньняў у галіне ваеннай навукі;
# забесьпячэньне падтрымкі былых і дзейных супрацоўнікаў ды іхных сем’яў.

## Паўнамоцтвы
# распрацоўка ваеннае дактрыны;
# абагульненьне ўжываньня ды падача прапановаў ведамаснага заканадаўства;
# парадкаваньне дзейнасьці ўзброеных сілаў;
# выданьне ды нагляд за выкананьнем ведамасных пастановаў;
# наладжаньне ўзаемінаў ды ўзгадненьня дзейнасьці ўстановаў у галіне абароны;
# распрацоўка ды ажыцьцяўленьне стварэньня ды разьвіцьця відаў войскаў ды сродкаў іх забесьпячэньня;
# падрыхтоўка прапановаў па закупе ўзбраеньняў;
# абарона ды ахова дзяржаўнае мяжы ў паветранае прасторы, удзел у забесьпячэньні бясьпекі ды парадкаваньне выкарыстаньня паветранае прасторы;
# падача прапановаў прэзыдэнту аб будове й колькасьці ўзброеных сілаў;
# вызначэньне разьмяшчэньня войскаў, а таксама будоўля ды выкарыстаньне ваеннай інфраструктуры;
# удасканаленьне забесьпячэньня разгортваньня ўзброеных сілаў для выкананьня ваенных задачаў;
# наладжаньне падрыхтоўкі ды накапленьня запасу ваеннанавучаных грамадзянаў ды сродкаў разгортваньня ды вядзеньня баявых дзеяньняў узброенымі сіламі;
# кіраваньне ды нагляд за падрыхтоўкаю войскаў;
# праверка стану ўзброеных сілаў;
# стварэньне ўсебаковага забесьпячэньня войскаў пры падрыхтоўцы да вядзеньня баявых дзеяньняў;
# падача ва ўрад прапановаў аб аб’ёмах ды парадку забесьпячэньня захоўваньня, перамяшчэньня ды выкарыстаньня запасаў дабротаў у ваенны час;
# наладжаньне захоўваньня, накапленьня ды абнаўленьня стратэгічнага запасу ўзбраеньняў, абсталяваньня ды сродкаў узброеных сілаў;
# наладжаньне перавозкі войскаў ды ваенных тавараў;
# нагляд за станам ваенных складоў ды своечасовым выкарыстаньнем баепрыпасаў;
# забесьпячэньне аховы да абароны ўзбраеньняў, абсталяваньня ды месцаў разьмяшчэньня ўзброеных сілаў;
# падача ў Міністэрства фінансаў разьлікаў даходаў і выдаткаў на кожны наступны год ды заяваў у Міністэрства эканомікі на вылучэньне дзяржаўных капіталаўкладаньняў;
# нагляд за гаспадарчаю дзейнасьцю ва ўзброеных сілах;
# здача ў арэнду нескарыстоўванай ведамаснай маёмасьці;
# выдаткоўваньне на будоўлю месцаў навучаньня ўзброеных сілаў;
# забесьпячэньне ўпарадкаванага ўліку, захоўваньня ды выдаткоўваньня сродкаў ва ўзброеных сілах;
# наладжаньне тэхнічнага ды тылавога забесьпячэньня ўзброеных сілаў;
# нагляд за распрацоўкаю, выпрабаваньнямі ды вытворчасьцю ўзбраеньняў;
# наладжаньне ўліку, выдачы пасьведчаньняў ды вынаходніцтва ва ўзброеных сілах;
# абарона дзяржаўных таямніцаў ва ўзброеных сілах;
# забесьпячэньне вяшчаньня ва ўзброеных сілах;
# нагляд за выкананьнем іншымі дзяржавамі абавязкаў паводле дамоваў аб наглядзе за ўзбраеньнямі ды забесьпячэньне выкананьня ва ўзброеных сілах міжнародных дамоваў дзяржавы;
# заключэньне міжведамасных міжнародных дамоваў;
# аказаньне паслугаў у падрыхтоўцы вайскоўцаў іншым дзяржавам;
# стварэньне бясьпечных умоваў службы ва ўзброеных сілах;
# ідэалягічнае ўзьдзеяньне ва ўзброеных сілах;
# папярэджаньне правапарушэньняў ва ўзброеных сілах;
# кіраваньне ваеннай адукацыяй;
# ваенныя навуковыя дасьледаваньні ды распрацоўка ўзбраеньняў;
# ахова здароўя вайскоўцаў.

## Служба
Поўнагадовыя грамадзяне мужчынскага роду ва ўзросьце да 27 год праходзяць ваенную службу цягам 18 месяцаў паводле абавязку, а пры наяўнасьці вышэйшай адукацыі — цягам году. Найм на ваенную службу ажыцьцяўляецца зь ліку поўнагадовых грамадзянаў, у тым ліку жаночага роду з 19 год, ва ўзросьце да 35 год на пасады салдатаў і матросаў, сяржантаў і старшынаў, прапаршчыкаў і мічманаў, а на пасады афіцэраў — да 30 год. Гранічны ўзрост знаходжаньня на службе для салдатаў і матросаў, сяржантаў і старшынаў, прапаршчыкаў і мічманаў, малодшых і старшых афіцэраў, акрамя палкоўнікаў (капітанаў 1-га рангу), складае 45 год, для палкоўнікаў (капітанаў 1-га рангу) — 50 гадоў, генэрал-лейтэнантаў, генэрал-маёраў — 55 гадоў, а для генэрал-палкоўнікаў — 60 гадоў. Застацца на службе звыш гранічнага ўзросту ў званьні да падпалкоўніка (капітана 2-га рангу) дазваляецца рашэньнямі калегіі міністэрства, а вайскоўцам у званьні палкоўніка (капітана 1-га рангу) й вышэй — рашэньнем прэзыдэнта.

## Мінуўшчына
У сьнежні 1991 году першым міністрам *па справах* абароны Беларусі прызначылі генэрал-палкоўніка Пётру Чавуса. Аднак толькі 20 сакавіка 1992 году ўрад ухваліў Пастанову аб стварэньні ўзброеных сілаў Рэспублікі Беларусь. У лістападзе 1992 году Вярхоўны Савет ухваліў Законы «Аб абароне», «Аб усеагульным воінскім абавязку і ваеннай службе» ды «Аб статусе ваеннаслужачых», а 6 сьнежня 1992 году — ваенную дактрыну.

У 1992 годзе заснавалі аддзел гандлю Мінабароны Беларусі, які ў 1997 годзе пераўтварылі ў Гандлёва-вытворчую ўправу пры Міністэрстве абароны.

## Глядзіце таксама
* Узброеныя сілы Беларусі

## Крыніцы

## Вонкавыя спасылкі
* Сайт Міністэрства абароны Беларусі
* 

Абароны
Катэгорыя:Узброеныя сілы Беларусі
Катэгорыя:Зьявіліся ў 1992 годзе
Беларусь